Agri SA se president bedankDan Kriek, uittredende president van Agri SA. (Foto: Agri SA) Dan Kriek, president van die landbou‑organisasie Agri SA, het weens “gesondheid- en stresverwante redes” en na “lang en deeglike oorweging” bedank. Sy bedanking tree op 31 Desember in werking. Agri SA sê Kriek gaan voortaan op sy sakebelange en boerdery fokus. “Agri SA gaan nou ŉ kritieke tydperk binne waar baie tyd en energie bestee sal moet word om die Grondwet te beskerm en om volhoubare grondhervormingsoplossings te vind,” het Kriek gesê. “Die organisasie gaan dinamiese leierskap nodig hê om dié uitdagings te hanteer. Die aansien wat die organisasie tans het, is danksy baie harde werk en het nog altyd groot eise aan die leierskap gestel, insluitend myself.” Agri SA het gesê Kriek was nou verbind met Agri SA en die organisasie se werk. “Agri SA wil sy opregte dank aan Dan uitspreek vir sy leierskap die afgelope twee jaar en die rol wat hy gespeel het om Agri SA as ŉ invloedryke organisasie te posisioneer. Dit speel ŉ belangrike rol in die toekoms van Suid-Afrika en veral die landbousektor,” het Pierre Vercueil, adjunkpresident van Agri SA, gesê. Vercueil sal as president waarneem tot Agri SA se kongres aanstaande jaar gehou word en ŉ president daar gekies kan word.